Ֆելիքս Ալիևը ծնվել-մեծացել է Էջմիածնում: 76 տարեկան է, բայց շարունակում է ամեն օր պատանու քայլվածքով հաղթահարել Էջմիածին -Գեղակերտ ճանապարհը՝ այդ ընթացքում վայելելով իրեն ուղղված ջերմ ու հարգանքով լի հայացքները: Ընկեր Ֆելիքսը Յուրի Սարգսյանի անվան ծանրամարտի մարզադպրոցի հիմնադիրն է ու ավագ մարզիչը՝ արդեն 46 տարի: Հազարից ավելի սաներ է ունեցել` 35 սպորտի վարպետ, 7 միջազգային կարգի վարպետ : Նրա սաների շարքում հնչեղ անուններ են` ծանրամարտի աշխարհի չեմպիոն , բազմակի ռեկորդակիր Յուրի Սարգսյանից մինչև Եվրոպայի փոխչեմպիոն Վանիկ Ավետիսյան: Բոլորին նա է մարզել: Մարզադպրոցի այսօրվա տնօրենն էլ, բոլոր մարզիչներն էլ ընկեր Ֆելիքսի սաներն են: Մարզիչն իր սաների միայն մարմինը չէ, որ կոփում է, մարզադպրոցի նրա սեղանը լի է զանազան խրատական գրություններով, տարբեր տեղերից հավաքած խունացած թերթիկներով: «Կամք՝ կոփված համբերության հնոցում»,- թերթիկներից մեկն է կարդում Ֆելիքս Ալիևը և բացատրում. «Մարդ պիտի համբերություն ունենա ամեն ինչում»: